JEGYZŐKÖNYV 
a KURATÓRIUM ÜLÉSÉRŐL


amely felvételre került a Maecenas Universitatis Corvini Alapítvány (székhely: 1093 Budapest, Fővám tér 8.; nyilvántartási szám: 01-01-0012775; a továbbiakban: Alapítvány) 2020. augusztus 18-án az Alapító okirat X. 5. B pontja alapján konferencia hívás útján lezajlott üléséről.

Az ülés időpontja: 2020. augusztus 18. napja 14:45 óra
Alkalmazott elektronikus telekommunikációs eszköz: Ms Office Teams applikáció
Részt vesznek: a kuratórium tagjai közül
Hernádi Zsolt (elnök) 
dr. Lánczi András, 
dr. Martonyi János, 
Palotai Dániel,
György László – a 3. napirendi ponttól

az állandó meghívottak közül 
dr. Radev Anthony BCE elnök,
dr. Pavlik LÍvia BCE kancellár

A kuratórium elnöke megállapítja, hogy az Alapítvány kuratóriumának tagjai megfelelő számban jelen vannak, így az ülés határozatképes. A kuratóriumi elnök rögzíti, hogy a videókonferencián megjelentek személyesen ismerik egymást, külön azonosítás nem szükséges.
A kuratórium elnöke ismerteti az ügyrend szerint kiküldött napirendet az alábbiak szerint:
1. Az Alapítvány Alapító Okiratának módosításához szükséges hiánypótlás teljesítése 
1. A BCE szabályzatainak módosítása  
2.1 Foglalkoztatási szabályzat
2.2. Hallgatói Követelményrendszer
2. Tájékoztatás a 2020/21-es tanév megkezdése érdekében hozott egyetemi intézkedésekről   
3. Az Egyetem következő rektorával szemben támasztott követelmények, elvárások – tájékoztatás a Szenátus előzetes véleményéről 
4. Tájékoztatás az Egyetem pénzügyi helyzetéről – 2020. I-VI. hó
5. Egyebek
A kuratórium tagjai a fenti napirendet egyhangúlag elfogadják.
1 napirendi pont: A kuratórium Alapító okiratának módosítása – hiánypótlás teljesítése
A kuratórium titkára ismerteti, hogy a kuratórium 24/2020. (06.24.) számú határozatával jóváhagyott, a 2020. évi XXVI. törvény 7. §-a végrehajtásához szükséges módosításokat tartalmazó, a Fővárosi Törvényszékhez benyújtott kérelméhez mely hiánypótlási igény érkezett, illetve ezeket a megadott határidőre milyen módon kívánja jogi képviselőin keresztül pótolni az Alapítvány.
Ezt követően a kuratórium tagjai egyhangúan – tartózkodás és ellenszavazat nélkül – meghozzák az alábbi határozatot:

29/2020. (08.18.) számú határozat

A kuratórium egyetért az Alapító Okirat előterjesztés szerinti módosításával.


2 napirendi pont: A BCE szabályzatainak módosítása  
2.1 Foglalkoztatási szabályzat – Az Egyetem rektora ismerteti a szabályzat módosításának okait, a módosítás lényeges tartalmi pontjait, továbbá a Szenátus ülésén – az eredeti előterjesztéshez megfogalmazott módosítási javaslat tartalmát. A kuratórium tagjai a napirend tárgyalása során egyetértenek azzal a javaslattal, hogy az előterjesztést az eredeti tartalommal – a Szenátus ülésén elhangzott módosítástól eltekintve – fogadják el.
Ezt követően a kuratórium tagjai egyhangúan – tartózkodás és ellenszavazat nélkül – meghozzák az alábbi határozatot:

30/2020. (08.18.) számú határozat

A Kuratórium az eredeti előterjesztés szerint elfogadja a Budapesti Corvinus Egyetem Foglalkozási szabályzatának módosítását. 

2.2 Hallgatói Követelményrendszer – Az Egyetem rektora ismerteti a Hallgatói Követelményrendszer átfogó megújításának okait, továbbá a módosításra kerülő nyolc szabályzat közül a jelentősebb tartalmi változásokat.
A kuratórium elnöke javaslatot kért az Egyetemtől arra, hogy a jövőben a belső szabályok módosítása – az Egyetem számára pénzügyi determinációt, kötelezettséget nem keletkeztető, illetve a kibocsátás minőségét nem gyengítő esetekben – a jelenleginél egyszerűbb eljárásrendben történhessen.
Ezt követően a kuratórium tagjai egyhangúan – tartózkodás és ellenszavazat nélkül – meghozzák az alábbi határozatot:
31/2020. (08.18.) számú határozat

A Kuratórium az előterjesztés szerint elfogadja a Hallgatói Követelményrendszer részét képező szabályzatokat.

3 napirendi pont: Tájékoztatás a 2020/21-es tanév megkezdése érdekében hozott egyetemi intézkedésekről 
Az Egyetem rektora általánosságban ismerteti a tanévkezdetre vonatkozó egyetemi intézkedéseket, terveket: A Kormány döntéseivel és a releváns jogszabályokkal összhangban, az Egyetem őszi megnyitásának jelenleg nincs alternatívája. A kollégiumokban azon diákok kaphatnak elhelyezést, akik szükség esetén az általuk megadott címre ki tudnak költözni – így a külföldiek jelentős részének kollégiumi elhelyezés nem biztosítható. Az oktatás hibrid formában indul, 40 fő alatt lehetséges személyes részvétel, 40 fő fölött nem. 100 fő alatti rendezvény megtartható, 100 fő feletti részvétel esetén egyedi elbírálás szükséges. A könyvtár szolgáltatásait csak BCE hallgatók vehetik igénybe. külföldi utazásokra nem kerül sor. Ezen intézkedések a napi helyzet, illetve a kormány előírásai alapján folyamatosan felülvizsgálhatók. 
A Kuratórium elnökének kérdésére a Kancellár elmondja, hogy a járványhoz kapcsolódó üzemeltetési intézkedések (napi többszöri takarítás, fertőtlenítés, ügyelet, egészségügyi állapotfelméréshez szükséges eszközök telepítése, a kollégiumi szobák 5%-nak kiürítése, stb.) várhatóan mintegy 200 millió Ft többletkiadást jelent a félév során.  A tájékoztatást a kuratórium tudomásul vette.

4 napirendi pont: Az Egyetem következő rektorával szemben támasztott követelmények, elvárások – tájékoztatás a Szenátus előzetes véleményéről 

Az Egyetem rektora elmondja, hogy a kuratórium kérésére az Egyetem leendő rektorára vonatkozó elvárásait a Szenátus összegezte, és július 24-i ülésén elfogadta, hogy az erről szóló  jelentését a fenntartó részére megküldje. A rektor ehhez kapcsolóda elmondta, hogy előzetesen a Szenátusnak mindössze egyharmada nyilvánított véleményt, amelyek összegzése azt mutatja, hogy a véleményt formálók egyfelől alapvető, evidens elvárásokat fogalmaztak meg, másfelől egyszemélyes vezetést vizionálnak, egy minden képességgel rendelkező „superman” típusú vezető személyében. Hangsúlyos elvárás az egyetemi tapasztalat, a belső munkatársra vonatkozó elvárás szinte „arcélt” is kirajzol.
A kuratórium elnöke, megköszönve a Szenátus munkáját, elmondja, hogy fontos a belső tapasztalatokra vonatkozó igény, ugyanakkor a pályázat jelenlegi szakaszában nem szabad előzetes korlátokat állítani. Inkább szélesíteni kell a „kaput”, tájékozódva és konzultálva fel kell mérni a lehetséges pályázói kört. Palotai Dániel kiemeli, hogy a Szenátus az elvárások megfogalmazásán túl a kiválasztási folyamatban játszandó szerepét is megfogalmazta, ahol tekintettel kell lennie arra, hogy nem szűkítheti, illetve korlátozhatja a fenntartó feladatait, kötelezettségeit. A tájékoztatást a kuratórium tudomásul vette.

5 napirendi pont: Tájékoztatás az Egyetem pénzügyi helyzetéről – 2020. I-VI. hó 

Az Egyetem Kancellárja jelzi, hogy az Egyetem a 2020-ban nem igényel fenntartói támogatást, az évre várható 2 milliárd Ft-os veszteséget saját forrásaiból finanszírozza. A beruházások közül a pályázati forrásból zajló kollégiumi energetikai korszerűsítés az idén befejeződik, a hallgatói szolgáltatási felület modernizációjára a szerződés megszületett, egyéb kisebb tételek összesen mintegy 500 millió Ft keretben valósulnak meg. 
A járvány pénzügyi hatásairól korábban elmondottakat kiegészítve elmondja, hogy a pályázati tevékenység lelassult, a vállalati kapcsolatépítés úgyszintén, az utóbbiból származó bevétel minimális lesz. A kuratórium elnöke hozzátette, hogy az együttes pénzügyi hatást kell értékelni, hiszen a csökkenő bevételek mellett több kiadás is mérséklődik. A tájékoztatást a kuratórium tudomásul vette.

6 napirendi pont: Egyebek 

A kuratórium elnöke, kiemelve, hogy a „vonalhúzás” során pozitív együttműködés alakult ki a  különböző szereplők között, hangsúlyozta, hogy a következő évi felvételi kampányra történő felkészülést időben szükséges megkezdeni, és ebben a külföldi egyetemekre felkészítő vállalkozások jelentik az igazi versenytársakat. Az Egyetem rektora ezt kiegészítette azzal, hogy a külföldi egyetemek részéről már közvetlen megkeresések is érkeznek. 
A kuratórium kérése az, hogy a tanévkezdéssel párhuzamosan kezdődjön meg az Egyetem felkészülése a jövő évi felvételi kampányra, a célcsoport bővüljön ki a 11. osztályos diákokkal, jöjjenek létre a felkészülését, a tervezésért felelős munkacsoportok.
Az ülés végén elköszönt az Egyetem távozó és bemutatkozott az Egyetem érkező kancellárja. Ezt alkalmat kihasználva a kuratórium elnöke hosszan méltatta Kancellár Asszony tevékenységét. Elmondta, hogy kiemelkedő szerepe volt az Egyetem költségvetési egyensúlyának, kiszámítható és stabil gazdálkodásának megteremtésében, majd kulcsszerepet vállalt a Corvinus Egyetem fenntartóváltásának előkészítésében, és az új fenntartói modell bevezetésében. Munkája nagyban hozzájárult ahhoz, hogy a Corvinus Egyetem megújulási folyamatának első szakasza sikeresen lezárult.
[bookmark: _GoBack]Az Elnök megköszönte Pavlik Líviának a Corvinus Egyetem eredményeihez való hozzájárulását, további munkájához sikereket és jó egészséget kívánt.
A kuratóriumi ülés levezető elnöke megállapítja, hogy a kuratórium a napirend szerinti munkáját maradéktalanul elvégezte, majd – további hozzászólás, napirendi pont és javaslat hiányában – az ülést berekeszti.
Kmf.

